คลังชี้กม.กู้เงินไม่ประมูลตามวิธีปกติได้
คลังแจงกฎหมายกู้เงิน2 ล้านล้านไม่บังคับต้องประมูลตามวิธีการปกติ
30 มี.ค. 2556

คลังแจงกฎหมายกู้เงิน2 ล้านล้านไม่บังคับต้องประมูลตามวิธีการปกติ
นายอารีพงศ์ ภู่ชอุ่ม ปลัดกระทรวงการคลัง กล่าวว่า ในร่าง พ.ร.บ.ให้อำนาจกระทรวงการคลังกู้เงินเพื่อลงทุนโครงสร้างพื้นฐาน 2 ล้านล้านบาท ไม่มีการเขียนไว้ว่าการจัดซื้อจัดจ้างโครงการทั้งหมดต้องดำเนินการตามวิธีระเบียบพัสดุ แต่มีการกำหนดไว้ในมติคณะรัฐมนตรี (ครม.) ให้ใช้วิธีปกติตามระเบียบสำนักนายกรัฐมนตรีและจะเปิดเผยข้อมูลต่างๆ ให้มีความโปร่งใส ตั้งแต่เริ่มต้นทั้งทีโออาร์ ออกราคากลาง การประมูล และผู้ที่ประมูลได้ จะอยู่ในเว็บไซต์ของกรมบัญชีกลางทุกฝ่ายสามารถตรวจสอบได้
นายอารีพงศ์ กล่าวว่า ในมาตรา 14 ระบุว่าการลงทุนใดๆ ของส่วนราชการที่จะต้องดำเนินการจะต้องทำภายใต้กรอบยุทธศาสตร์ที่บัญชีแนบท้าย ซึ่งยังเป็นส่วนหนึ่งของกฎหมายแน่นอน และกำหนดทั้ง 3 ยุทธศาสตร์ว่ามีการใช้วงเงินเท่าไร
อย่างไรก็ตาม ในส่วนที่ฝ่ายค้านต้องการให้ 230 หน้าไปอยู่กฎหมายนั้น อยู่ที่ความเหมาะสมการดำเนินการ โดยรายละเอียดโครงการทั้งหมด เสนอมามันอยู่ในบันทึกของสภาของกรรมาธิการ ว่าสิ่งที่รัฐบาลจะทำในยุทธศาสตร์ในแนบท้าย โครงการทั้งหมด 2 ล้านล้านว่ามีอะไรบ้าง ซึ่งเป็นโครงการที่มีความสำคัญ และส่วนใหญ่ 80% เป็นรถไฟ เช่น รถไฟฟ้าความเร็วสูงกรุงเทพฯหนองคาย ก็ต้องดำเนินการตามนั้น
นายอารีพงศ์ กล่าวว่า ดอกเบี้ยเงินกู้ 2 ล้านล้านบาท มีข้อสมมติฐานว่า จะอยู่ไม่เกิน 5% อ้างอิงจากพันธบัตรอายุ 50 ปี อัตราดอกเบี้ยสูงกว่า 4% ทำให้มีดอกเบี้ยที่ต้องจ่ายตลอดอายุการกู้ 3 ล้านล้านบาท ส่วนการชำระเงินต้น ใน 10 ปีแรกจะปลอดเงินต้น ในปีที่ 11-20 จะจ่ายชำระเงินต้นปีละ 1% ปีที่ 21-30 ชำระเงินต้นปีละ 2% ปีที่ 3140 ชำระเงินต้น 3% และปีที่ 41-50 ชำระเงินต้นที่ 4%
นายอารีพงศ์ กล่าาว่า กรณีที่ สว. ส่งร่าง พ.ร.บ. ร่วมทุนและเอกชนฉบับให้ศาลรัฐธรรมนูญตีความนั้น เป็นสิ่งที่ดำเนินการได้ตามสิทธิและสิ่งใดที่ศาลรัฐธรรมนูญพูดมาคงต้องดำเนินการตาม แต่ที่ผ่านมาสำนักงานกฤษฎีกาได้ตรวจสอบกฎหมายเป็นอย่างดีแล้ว
นายนิวัฒน์ กาญจนภูมินทร์ กรรมการผู้จัดการสมาคมตลาดตราสารหนี้ไทย กล่าวว่า เชื่อว่า พ.ร.บ.กู้เงิน จะทำให้หนี้สาธารณะของประเทศ อยู่ที่ระดับ 50-52% เท่านั้น แม้ว่าจะคำนวณระดับมูลค่าผลิตภัณฑ์มวลรวมในประเทศ (จีดีพี) ไทยปัจจุบันที่ 12 ล้านล้านบาท การกู้ยืมจะทำให้หนี้สาธารณะเพิ่มขึ้นราว 16-17% เนื่องจากรัฐบาลจะใช้วิธีทยอยกู้ยืมภายใน 7 ปี หนี้จะเพิ่มเฉลี่ยปีละ 3%